Ilmārs Žanis Klegeris

**Ilmārs Žanis Klegeris** (dzimis ) ir latviešu skolotājs (fizikas, ražošanas pamatu, rasēšanas un astronomijas mācību priekšmetos), fiziķis, enerģētiķis, pedagoģijas zinātņu doktors, inženierzinātņu doktors, LLU emeritētais asociētais profesors, Triju Zvaigžņu ordeņa virsnieks.

## Dzīves gājums
Ilmārs Žanis Klegeris dzimis 1932. gada 3. maijā Jelgavā, Leontīnes-Klāras un Dāvida Klegeru ģimenē, kurā uzauga kopā ar brāļiem — vecāko Zigmundu un jaunāko Modri.

Beidzis Jelgavas 3. septiņgadīgo skolu (1946), Jelgavas Pedagoģisko skolu (1950), Jelgavas strādnieku jaunatnes vakara vidusskolu (1953), Rīgas Pedagoģiskā institūta Fizikas un matemātikas fakultāti fizikas specialitātē (1958), Latvijas Lauksaimniecības akadēmijas aspirantūru (1970) un LPSR Valsts universitātes aspirantūru (1973). Latvijas PSR Valsts universitātē (LU) aizstāvēta pedagoģijas zinātņu kandidāta disertācija pedagoģijas teorijā (1973), kas nostrificēta zinātniskajiem grādiem: Dr.inž. Latvijas Lauksamniecības universitātē (LBTU) (1992) un Dr.paed. Daugavpils pedagoģiskajā universitātē (DU) (1993). Tālākizglītojies Rīgas Politehniskajā institūtā (RPI), tagad RTU (1965—1966) — studiju programmā ”Automatizētās vadības sistēmas”, LPSR Starpresoru Kvalifikācijas celšanas institūtā (1978) — studiju programmā augstskolu vadošam personālam ”Augstskolu automātiskās vadības sistēmas”, Ļeņingradas Lauksaimniecības institūtā (1988) — studiju programmā ”Lauksaimniecības enerģētika”.

thumb|Ilmārs Žanis Klegeris ar prezidentu Andri Bērziņu 2012. gadā
Strādājis Abrenes rajona Malienas pamatskolā par pārzini un skolotāju, kur 1. — 4. klasēm mācīja lasīt, rēķināt, dziedāt, zīmēt, vingrot (1950—1952), Rīgas 6. vidusskolā (1954—1958) un Jelgavas 2. vidusskolā (1952-1953; 1958-1962) par fizikas, ražošanas pamatu — auto mācības, elektrotehnikas, radiotehnikas un astronomijas skolotāju. Latvijas Lauksaimniecības akadēmijā (LLA)/ Latvijas Lauksaimniecības universitātē (LLU), Mehanizācijas/Tehniskajā fakultātē, Elektrotehnikas katedrā vēlāk Lauksaimniecības enerģētikas institūtā par laborantu (1960—1962), par asistentu (1962—1967), vecāko pasniedzēju (1967—1980), docentu (1980—2005) / docents emeritus kopš 1995/, asociēto profesoru (2005—2012) /emeritētais asociētais profesors no 2011/, LLA Neklātienes fakultātes dekāna vietnieku inženiertehnisko specialitāšu studiju jautājumos (1975—1978), LLA Augstskolu AVS (automatizētās vadības sistēma) projekta zinātnisko vadītāju (1978—1989), bakalaura akadēmiskās/profesionālās studiju programmas „Lauksaimniecības enerģētika” izstrādes līdzautoru un direktoru (1992—2001). Docējis studiju disciplīnas: elektrotehnika, elektronika, elektriskie mērījumi, elektropiedziņa, elektriskā apgaismošana, elektroenerģētikas pamati un ražošanas procesu automatizācija. Vadījis kursa, bakalauru, maģistru un promocijas darbus (vairāki no tiem prēmēti Latvijas Elektroenerģētiķu un Energobūvnieku asociācijas organizētajos studentu zinātnisko darbu konkursos enerģētikā). Kopējais pedagoģiskā un zinātniskā darba stāžs 62 gadi. Pensionējies 2012. gadā.

Bijis Latvijas Enerģētikas biedrības biedrs (1995—2012), PSRS Lauksaimniecības ministrijas Augstākās izglītības pārvaldes Studiju metodiskā un tehniskā nodrošinājuma konsultatīvās padomes sastāvā (1967—1979), LR IZM Izglītības satura un eksaminācijas centra Konsultatīvās Padomes loceklis (1994—2000), biedrības Latvijas Praktisko mācību priekšmetu metodiskās apvienības (PMPMA) valdes loceklis (1995—2001), dalībnieks (2002—2022). Ar ārzemju pieredzi iepazinies Austrālijā Kanberas Ekonomikas augstskolā (1994). Kopš 1992.gada bija visu sasaukumu LLU Konventa, LLU Senāta (līdz 2007), Tehniskās fakultātes Domes un Metodiskās komisijas loceklis un aktīvi piedalījies šo institūciju darbā.

## Zinātniskā darba virzieni
# Patstāvīgā studiju darba nozīmes un intensitātes palielināšanas iespējas, t.sk., pašmācību izziņas procesa teorētiskā bāze, programmētā paškontrole, kontrole un patstāvīgo studiju materiālu individualizācija, to lietošanas metodiskais, tehniskais un organizatoriskais nodrošinājums.
# Elektronisko skaitļotāju pielietošana augstskolu darba vadībā / pārvaldē, LLU, RPI un LLA kopīgi izstrādājot un savās augstskolās ieviešot augstskolu automātiskās vadības sistēmas (AVS) sadaļas: Abiturients, Students, Sesija, Kadri. Šī ieviešana notika laikā pirms personālajiem datoriem.
# Elektrifikācijas izvēršanas iespējas lauku saimniecībās, t.sk., alternatīvās enerģētikas iekārtas un to konstrukciju izstrāde konkrētu uzdevumu uzpildei.
# Prasību un kritēriju izstrāde akadēmiskai/profesionālai studiju programmai Enerģētikā LLA/MF studentiem turpmākam darbam Latvenergo sadales tīklos un lauksaimniecības uzņēmumos — sovhozos / kolhozos (tagad lauksaimniecības firmās), izvēloties, uzstādot un ekspluatējot elektroenerģijas un siltumenerģijas iekārtas. Studijās iegūtā kvalifikācija — lauksaimniecības enerģētikas inženieris.

## Ģimene
**Vecāki:** tēvs Dāvids Klegeris (1895—1968) — atslēdznieks, māte Klāra Leontīne Klegere (1899—1990) — tirdzniecības darbiniece.
thumb|Ilmārs Žanis Klegeris ar sievu Zigrīdu Klegeri 2012. gadā
**Sieva** Zigrīda Klegere (1932—2023) — matemātikas skolotāja, Ipiķu septiņgadīgās skolas direktore (1954—1956), Jelgavas 2. vidusskolas skolotāja (1956—1962), Latvijas Lauksaimniecības akadēmijas (LLA) Augstākās matemātikas katedras asistente (1962—1965), vecākā pasniedzēja (1967—1987), LLA Zinātniski metodiskā kabineta vadītāja (1965—1987). Pensionējusies 1987.gadā.

**Brāļi:** — Zigmunds Klegeris (1925—2016) — 1944. gadā gandrīz absolvēja Jelgavas skolotāju institūtu un Jelgavas Tautas konservatorijas pianistu klasi, bet karš un vācu darba dienests šo iespēju liedza. 1946. gadā no Vācijas emigrēja uz Austrāliju, kur sākumā iztiku pelnīja rokot grāvjus..., bet, karjeru beidzot, pensionējās, esot Austrālijas Statistikas pārvaldes viceprezidents.

Modris Klegeris (1936—2021) — fizikas skolotājs, ilggadējs Rīgas 4. (Angļu) ģimnāzijas direktors, Triju Zvaigžņu ordeņa kavalieris (27.03.2007).

**Bērni.** Dēls Viktors Klegeris (dzim. 1955) — kokapstrādes inženieris, pedagoģijas maģistrs (Mg.paed.), strādājis dažādās kokapstrādes un mēbeļu ražošanas firmās, bijis arī darbmācības skolotājs; 2005. gadā emigrējis uz Īriju, kur strādājis ceļu būves un kalnrūpniecības nozarē. Pensionējies 2021. gadā.

Meita Vija Dišlere (dzim. Klegere 1957) — matemātiķe, Latvijas Amatniecības kameras diplomēta dekoratīvās mašīnizšūšanas meistare un dāmu drēbniekmeistare, Dr.paed. (1997), kopš 2000. gada LLU TF Mājturības un izglītības institūta asociētā profesore, studiju programmas Mājturība-pedagoģija direktore (1998—2010), Latvijas Zinātnes padomes (LZP) eksperte izglītības zinātnēs (2014—2026). Pensionējusies 2024. gadā.

**Mazbērni un mazmazbērni:** piecas mazmeitas un vienpadsmit mazmazbērni.

**Hobiji:** lasīšana, velobraukšana vasarā un slēpošana ziemā, peldēšana, mūzika, amatniecības darbi.

## Apbalvojumi
Par aktīvu un rezultatīvu pētniecības darbu un nozīmīgu devumu augstskolu didaktikā, studiju procesa organizācijā un inovatīvu metodisko izstrādņu ieviešanā augstākās inženiertehniskās izglītības praksē asociētais profesors ir apbalvots ar:

* PSRS Tautas saimniecības sasniegumu izstādes bronzas medaļu (1970) — līdzautors,
* LR IZM Atzinības Rakstiem (1999, 2002),
* LLU Atzinības Rakstiem (1999, 2002, 2009),
* LLU asociētā profesora emeritus goda nosaukumu, Senāta 08.06.2011. lēm. Nr.4/1, diploma Nr. 08,
* LLU Zelta goda zīmi Nr. 11 un atvērumu LLU Goda grāmatā (2012),
* IV šķiras Triju Zvaigžņu ordeni un iecelts par Triju Zvaigžņu ordeņa virsnieku, Ordeņa kapitula 18.10.2012 lēmums (Latvijas Vēstnesis Nr. 171 no 30.10.2012, Oficiālais publikācijas Nr. 2012/171.16).

## Nozīmīgāko publikāciju saraksts
(kopā 64 publikācijas):

* Klegeris I.Ž. (2008). *Elektrisko lielumu mērīšana;* lekciju konspekts. Jelgava: LLU, LEI, 41 lpp. (e-grāmata)
* Klegeris I.Ž. (2008). *Lietišķā elektrotehnika.* Studiju materiāli. Jelgava: LLU, TF, LEI, 78 lpp.
* Klegeris I.Ž. (2008). *Studiju individuālās plānošanas rokasgrāmata:* rokasgrāmata LLU Tehniskās fakultātes profesionālās bakalaura studiju programmas "Lauksaimniecības enerģētika" studentiem. Jelgava: LLU, LEI, 38 lpp.
* Klegeris I.Ž. (2005). Lauksaimniecības enerģētikas institūts. Grāmatā K.Vārtukapteinis (Red.) LLU Tehniskā fakultāte: *No pagātnes uz nākotni.* Jelgava: LLU TF, 64-66.lpp.
* Klegeris I.Ž. (1992). *Lauksaimnieciskās ražošanas procesu elektrifikācija un automatizācija.* (nodaļa mācību grāmatā). Rīga: Zvaigzne.
* Klegeris I.Ž. (1978). *Mācību procesa tehnisko līdzekļu pielietošanas efektivitātes palielināšana.* Harkovas LI Raksti.
* Klegeris I.Ž. (1972). *Studentu izziņas darbības patstāvības aktivizēšanas didaktisko paņēmienu pamatojums un pilnveidošana:* (uz vispārzinātnisko inženiertehnisko disciplīnu mācīšanas pētījumu bāzes LLA) disertācijas darbs pedagoģijas zinātņu kandidāta grāda iegūšanai. Vadītāji: Amālija Cekuliņa, Voldemārs Veics. Jelgava: LLA, 174 lpp.
* Klegeris I.Ž., Ozoliņš E., Šķēle A. (1977). *Vispārīgā elektrotehnika:* metodiskie norādījumi laboratorijas darbiem. Jelgava: PSRS Lauksaimniecības ministrija, LLA, Elektrotehnikas katedra, 40 lpp.
* Klegeris I.Ž. (1968). *Lineāru līdzstrāvas ķēžu aprēķins.* (programmēts mācību līdzeklis). Jelgava: LLA.
* Klegeris I.Ž. (1966). *Simboliskā metode maiņstrāvas ķēžu aprēķinos.* (programmēts mācību materiāls neklātniekiem). Jelgava: LLA, Elektrotehnikas katedra, 36 lpp.

## Atsauces

## Ārējās saites
* Mācībspēku biogrāfijas. Ilmārs Žanis Klegeris. Grāmatā K. Vārtukapteinis (Red.) (2005). LLU Tehniskā fakultāte: *No pagātnes uz nākotni.* Jelgava: LLU TF, 114.lpp.
* Mācībspēku biogrāfijas. Ilmārs Žanis Klegeris. Grāmatā *Lauksaimniecības augstākā izglītība Latvijā 1862-1999.* (1999). Enciklopēdija. Jelgava: LLU, 187.-188.lpp.
* Profesors Ilmārs Klegeris pedagoģiskajā un zinātniskajā darbā nostrādāja 62 gadus, no tiem piecdesmit augstskolā. (2012). Portrets. Jelgava: Zemgales Ziņas (23. novembrī).
* Šķirklis “Ilmārs Žanis Klegeris”. Grāmatā Jubels H. (Red.). (2005). *Latvijas enciklopēdija.* 3. sējums * I-LATV. Rīga: SIA “Valērija Belokoņa izdevniecība”, 387.- 388.lpp.
* Šķirklis “Ilmārs Žanis Klegeris”. Grāmatā Krūskops A. (Red.) (2004). *Ievērojami Latvijas elektroenerģētiķi.* Rīga: LEB, 162.-163.lpp.
* Latvijas ievērojamam elektroenerģētiķim Ilmāram Žanim Klegerim — 90. (2022). Jelgava: LBTU, TF, EI.